Aanklag teen Tim Noakes: Besluit bekendProf. Tim Noakes. Foto: Facebook Die paneel het onder meer bevind daar is nie bo redelike twyfel bewys dat Noakes hom aan wangedrag skuldig gemaak het nie. Daar is ook nie bewys dat daar ’n dokter-pasiënt-verhouding was nie. Noakes, die voorstander van die veelbesproke Banting-dieet, is deur die Suid-Afrikaanse Dieetkunde-vereniging (Adsa) daarvan beskuldig dat hy “ongewone raad” op sosiale media gedeel het. Dit nadat hy ŉ ma aangeraai het om haar baba met ’n laekoolhidraat-, hoëvet-dieet te speen. Noakes het intussen in ŉ verklaring die RGBSA se uitspraak verwelkom. “Hierdie uitspraak het verreikende gevolge vir elke Suid-Afrikaner aangesien dit ŉ seël van goedkeuring is vir die laekoolhidraat-, hoëvet-dieet wat ons voorstaan.” Noakes het gesê hy het die geveg namens alle Suid-Afrikaners gestry. “Nou weet julle die waarheid: Dat julle 50 jaar lank verkeerd ingelig is. Dit is die geval met almal van ons en die gevolge daarvan op ons gesondheid is ingrypend.”